逐伯强文
作者：劉敞
朝代：宋

paragraphs: 皇皇上天兮，浩浩后土。
厥生孔繁兮，其施甚溥。
陶陶仲夏兮，草木蕃廡。
鳥獸孳息兮，我民樂胥。
我民孔靈兮，上帝是仁。
天子孔聖兮，百工日新。
上無秕政兮，下無悖人。
鄰里其集兮，樂哉欣欣。
伯强何爲兮，孰畀以政。
反世五福兮，持極以令。
我民不怡兮，既喪其盛。
白黑眩瞀兮，孰詧其正。
謂壽反天兮，謂康反病。
仁義無益兮，苟且爲幸。
嗟爾子强兮，其獨何心。
絕世和氣兮，俾民不任。
上天孔神兮，大德曰生。
天不可長罔兮，民不可久侵。
天誅誠加兮靡所避，雷公驅兮風伯逝，嗟爾子强兮何所詣。
南有蠻兮，爲寇爲逋。
西羌戎兮，恃艱自虞。
天子孔仁兮，靡焉畢屠。
子强往兮，代天伐誅。
嗟中國兮，不可久留。
子不去兮，顛倒思予。